Aall
Store norske leksikon,Historie,Historiske hjelpevitenskaper,Slektsforskning og genealogi,Norske slekter
Aall er en norsk slekt som stammer fra Ål sogn i Ribe amt på Jylland i Danmark, hvor stamfaren Søren Nielsen var bonde til 1534, da han mistet gården etter å ha deltatt i Skipper Klements opprør. Slekten kom til Norge i 1712 via London med hans sønnesønns sønnesønns sønn, Niels Aall (1702–1784), som bosatte seg i Porsgrunn og grunnla en trelastforretning.
Niels Aall var far til cand.theol. Nicolai Benjamin Aall (1739–1798), eier av Ulefos, og Jacob Aall (1754–1826), eier av Borgestad. Førstnevnte var far til statsråd Niels Aall (1769–1854), eier av Ulefos, eidsvollsmannen konsul Jørgen Aall (1771–1833), eidsvollsmannen verkseier Jacob Aall (1773–1844), eier av Nes Jernværk, og Nicolai Benjamin Aall (1776–1811), eier av Bjørntvedt i Eidanger.Statsråd Niels Aalls sønn, kammerherre Hans Aall (1805–1863), eier av Ulefos, var far til blant andre brukseier Niels Aall (1831–1901), eier av Ulefos, og cand.jur. Diderik Maria Aall (1842–1889). Førstnevnte var far til kammerherre Cato Aall (1871–1957), eier av Ulefos. Dennes sønn Niels Fredrik Nicolai Aall (1911–1981) overtok i 1933 familiefirmaet Aall-Ulefos Brug. Han var far til den nåværende eier av Ulefos, brukseier Niels Cato Beckett Aall (født 1953). Diderik Maria Aall var far til museumsdirektør Hans Jacob Aall (1869–1946).Verkseier Jacob Aall (1773–1844) var far til verkseier Nicolai Benjamin Aall (1805–1888), eier av Nes Jernværk og Egeland Verk, og stortingspresident Jørgen Aall (1806–1894). Førstnevnte var far til verkseier Nicolai Benjamin Aall (1853–1919), som grunnla familieaksjeselskapet A/S Jacob Aall & sønn, som eier Nes Jernværk. Han var farfars far til den nåværende verkseier Knut Benjamin Aall (født 1965).Nicolai Benjamin Aall (1776–1811) var far til prost, stortingsmann Hans Cato Aall (1807–1862) og distriktslege Jørgen Wright Aall (1810–1853). Førstnevnte var far til blant andre sogneprest i Svene Niels Anton Aall (1833–1896), som igjen var far til professor Anathon August Fredrik Aall (1867–1943; gift med etnologen Lily Weiser Aall, 1898–1987), og rettsfilosofen Herman Johan Regnor Harris Aall (1871–1957). Les mer i Store norske leksikon Ulefos Næs Jernverk Egelands verk norsk industrihistorie